Esimerkki Kongressin kirjaston nimiauktoriteettitunnisteen sisältävästä hakusivusta.
**Kongressin kirjaston nimitunniste** eli **LCNAF-tunniste** (täsmällisesti engl. *Library of Congress / National Name Authority File*, lyh. LC/NAF eli *Kongressin kirjaston ylläpitämä kansallinen nimiauktoriteettitiedosto*, lyhennetään myös LCNAF tai LC NAF tai engl.  *NACO Authority File*, lyh. LC NACO) on Yhdysvaltojen kansalliskirjaston asemassa olevan Kongressin kirjaston ja kansallisen nimiauktoriteettiohjelman 1970-luvulla luoma yksilöintitunniste.

Huhtikuuhun 2011 mennessä Kongressin kirjaston yksilöivä nimitunniste (LCNAF) oli annettu jo yli kahdeksalle miljoonalle kohteelle. Nimitunnisteet voivat kuvata henkilön ja organisaation ohella esimerkiksi maantieteellisiä paikkoja tai tapahtumia.

Kongressin kirjaston aiemmasta nimiauktoriteettitiedostosta tuli Yhdysvaltain kansallinen nimiauktoriteettitiedosto (*National Name Authority File*, NAF) vuonna 1976, kun maahan perustettiin kansallinen nimiauktoriteettiohjelma (NACO, *Name Authority Cooperative Program*). Vuonna 1977 Kongressin kirjasto alkoi ylläpitää LC/NAF-tunnisteita tietokoneistetusti, ja näiden tunnisteiden luetteloita toimitettiin vuodesta 1979 lähtien muille kirjastoille mikrofilmillä. Tietokoneilla luettava LC/NAF-aineisto tuli saataville OCLC:n kautta joulukuussa 1980.

Wikidatassa LC/NAF-tunnusta vastaa LCAuth ID -tunnus (ID P224).

Nimitunnisteen rakenne
----------------------

Kongressin kirjaston nimitunnisteen rakenne on bibliografisen LCCN-tunnuksen rakenteen kaltainen. Tunnuksia ei kuitenkaan tule sotkea keskenään. 

Nimitunnisteen pituus on Kongressin kirjaston kontrollinumeron (LCCN-tunnuksen) tavoin periaatteessa tavallisesti 12-merkin mittainen. Sähköisessä aineistossa alkumerkki voi olla kolmen (tai kahden) merkin sijaan vain yhden tai kahden merkin mittainen, tai uupua kokonaan, jolloin nimitunniste voi olla lyhyempi. Alkumerkkeinä käytetään sekä vanhemmassa LCCN A-rakenteessa (vuosina 1898-2000 luokiteltu aineisto) että vuodesta 2001 lähtien käytetyssä tunnisteen B-rakenteessa samoja merkkejä, jotka esitetään oheisessa taulukossa.

| Alkumerkki | Selite |
| --- | --- |
| n | Nimi- tai aihetunniste on Kongressin kirjaston antama. |
| nb | Nimi- tai aihetunniste on peräisin British Libraryltä. |
| no | Nimi- tai aihetunniste on peräisin Online Computer Library Centeriltä (OCLC). |
| nr | Nimi- tai aihetunniste on peräisin amerikkalaiselta tutkimuskirjastoverkostolta (Research Libraries Information Network, RLIN) |
| sh | LCSH-aihetunniste on Kongressin kirjaston jakama. |
| sj | Nuorisolle tarkoitetun aineiston aihetunniste on Kongressin kirjaston antama ja sitä jaetaan osana Kongressin kirjaston Annotated Children's Cataloging Program -ohjelmaa. |
| sp | Ehdotettu tunniste Kongressin kirjaston luetteloon. Kun hyväksytään, tunniste jaetaan sh-alkumerkillisenä. |

Esimerkkejä
-----------

Kongressin kirjaston nimiautoriteettitunnuste kirjailija Sofi Oksaselle on nb2007015525. Tämä tunniste on uudemman, vuodesta 2001 voimassa olleen bibliografisen LCCN-tunnisteen rakenteen kaltainen. Alkukirjaimet nb kertovat, että auktorisoinnin lähteenä oli British Library.

Vastaavasti kirjailija, kuvittaja Mauri Kunnaksen nimitunniste on n82035097. Tässä tunniste on vanhemman LCCN-tunnisteen rakenteen mukainen. Enintään kolmimerkkistä etuliitettä edustaa Kongressin kirjastoon viittaava n-merkki, jolta kirjailija on saanut yksilöivän nimitunnisteen vuonna 1982.

Esimerkkinä organisaatiotunnisteesta voisi olla Itä-Suomen yliopisto, jonka LCNAF-tunniste on nb2010020615 (vuodelta 2010). Tähän tunnisteeseen ohjataan myös yliopiston englanninkielisellä nimellä. Kongressin kirjaston luokittelemista tapahtumista olkoon esimerkkinä Helsingin juhlaviikot, jolle on annettu nimitunniste n80072096 vuonna 1980.

Katso myös
----------

* Kongressin kirjaston kontrollinumero (LCCN-tunniste)
* VIAF-tunniste
* ISNI-tunniste
* GND-tunniste
* Sudoc (IdRef-tunniste)

Lähteet
-------

1. 1 2  Burke, Susan K. & Shorten, Jay: Name Authority Work Today (artikkeli pdf-muodossa) *LRTS (Library Resources & Technical Services) 54(1): 4–20*.  2010. American Library Association, journals.ala.org. Viitattu 30.4.2017. (englanniksi)
2. 1 2  Library of Congress Names Kongressin kirjasto, loc.gov. Viitattu 29.4.2017. (englanniksi)
3. 1 2  The LCCN Namespace  Nov. 2003. Network Development and MARC Standards Office, Kongressin kirjasto, loc.gov. Viitattu 30.4.2017. (englanniksi)
4. 1 2 3 4  Structure of the LC Control Number Kongressin kirjasto, loc.gov. Viitattu 29.4.2017. (englanniksi)
5. ↑  Library of Congress Authorities - MARC Display - LC control no.: nb2007015525 (Kongressin kirjaston auktoriteettipalvelun  haku hakusanalla "Oksanen, Sofi", valinta *Name Authority Headings* ja *Begin Search*. Löytyy *Oksanen, Sofi, 1977-* ja hänellä on joukko julkaisuja. Klikataan painiketta Authorized Heading, ja sieltä tekijän nimeä) Kongressin kirjasto, loc.gov. Viitattu 29.4.2017. (englanniksi)
6. ↑  Search Results (Kongressin kirjaston haku hakusanolla "Oksanen, Sofi" ja valinnalla "LC Name Authority File") Kongressin kirjasto, loc.gov. Viitattu 30.4.2017. (englanniksi)
7. ↑  Search Results (Kongressin kirjaston haku hakusanolla "Kunnas, Mauri" ja valinnalla "LC Name Authority File") Kongressin kirjasto, loc.gov. Viitattu 30.4.2017. (englanniksi)
8. ↑  Search Results (Kongressin kirjaston haku hakusanolla "Itä-Suomen yliopisto" ja valinnalla "LC Name Authority File") Kongressin kirjasto, loc.gov. Viitattu 30.4.2017. (englanniksi)
9. ↑  Search Results (Kongressin kirjaston haku hakusanolla "Helsingin juhlaviikot" ja valinnalla "LC Name Authority File". Tiedostossa huomautetaan (tilanne 30.4.2017) tarpeesta päivittää tai varmentaa uudelleen vuoden 1979 tapahtuman pohjalta luotua tunnistetietoa) Kongressin kirjasto, loc.gov. Viitattu 30.4.2017. (englanniksi)

Aiheesta muualla
----------------

* Haku Kongressin kirjaston auktoriteettipalvelusta. (loc.gov) (englanniksi)